**PÉCSI TUDOMÁNYEGYETEM**

**KULTÚRATUDOMÁNYI, PEDAGÓGUSKÉPZŐ ÉS VIDÉKFEJLESZTÉSI KAR**

**KULTÚRA- ÉS TÁRSADALOMTUDOMÁNYI INTÉZET**

**ZÁRÓVIZSGA ÉS OKLEVÉL ÚTMUTATÓ**

**EMBERI ERŐFORRÁS TANÁCSADÓ MESTERSZAK**

**1. A záróvizsga részei:**

* a diplomamunka megvédése,
* a képzési és kimeneti követelményekben meghatározott szóbeli felelet.

***1.1) A diplomadolgozat megvédése:***

- A diplomamunkát az arra vonatkozó szabályzatban leírtak szerint kell elkészíteni és a témavezető oktatónak értékelni. A szakdolgozat, mint a képzés egyik záró követelménye a választott téma komplex feldolgozását igényli oly módon, hogy abból megállapítható legyen

* a jelölt felkészültsége,
* a szakma szempontjából megkövetelhető tudományos igényű érdeklődése,
* probléma érzékenysége és önálló alkotóképessége.

- A témavezető oktató *(konzulens)* és az *opponens* által készített két írásos szakvéleménynek többek között tartalmaznia kell a téma kidolgozásának minőségét, eredményeit, de utalnia kell azokra az esetleges szakmai tévedésekre, hiányosságokra, amelyeket a jelölttől feltétlenül meg kell kérdezni a helyes elbírálás végett.

- A védés során előkerülő kérdéseket a témavezető és az opponens az értékelés végén fogalmazza meg. Az értékelés az *érdemjegyet* is magába foglalja.

- A diplomadolgozat védését irányító kérdező oktató köteles a diplomamunkával és a szakvéleményekkel a záróvizsga előtt megismerkedni.

- A diplomadolgozat megvédése két részből tevődik össze:

* A jelölt szóban röviden bemutatja dolgozatát;
* A bizottság tagjai kérdéseket tesznek fel, amelyekre a hallgató válaszol.

- A diplomadolgozat védése minősítésének ajánlott szempontjai

* A dolgozat témája valós, aktuális, indokolt problémát dolgoz fel és képes a társadalmi-szakmai összefüggések, szükségletek megjelenítésére.
* A kutatási célok, munkahipotézisek és módszerek megfogalmazása világos; ugyanakkor a dolgozatban, az összegezésben megtörténik ezek kontrollja, szembesítése a tényleges eredményekkel.
* A dolgozat a hazai (és nemzetközi) szakirodalom alapos ismeretére és önálló alkalmazására épül; a szakirodalomra való hivatkozás egyúttal kritikai elemeket is tartalmaz.
* A téma feldolgozásának módszere megfelelő. A források, valamint a saját kutatáson alapuló adatok feltárása, értelmezése jó színvonalú, pl. a mintavétel megfelelő, az adatgyűjtés alapos és körültekintő.
* Az elméleti, történeti vagy gyakorlati jelenségkör/probléma/eset bemutatása alapos, kritikus és a tágabb összefüggésekbe be van ágyazva.
* Az elemzés önálló és színvonalas, újszerű elméleti/történeti/ gyakorlati következtetésekkel, meggyőző és hasznosítható javaslatokkal jár.
* A dolgozat arányos, struktúrája logikus, a lényegi pontok és összefüggések kiemelése, illetve kidolgozása helyes.
* A dolgozat nyelvezete és helyesírása méltó a felsőoktatási normákhoz. A terminológia használata pontos, szabatos; a munka gondolatmenete jól követhető, fogalmazása gördülékeny, élvezhető.
* A dolgozat külső megjelenése gondos, körültekintő és szabványos.
* A mellékletek, függelékek tartalmasak, sokoldalúak.
* Az irodalomkezelés, a hivatkozási rend egységes, következetes és a szabványnak megfelelő.

Plágium, hivatkozás nélküli jelentős szövegfelhasználás esetén a diplomadolgozati védés sikertelen. Amennyiben akár ezen indokból, akár a szóbeli felelet alapján a diplomamunka megvédése sikertelen, a hallgatónak új dolgozatot kell készítenie.

***1.2)*** ***A szóbeli felelet***

- A záróvizsga tételsora a szakfelelős intézet által készített, az intézetigazgató (szakfelelős) által jóváhagyott tételsor.

- A jelölt a tételsorból húz egy tételt. Felkészüléséhez felhasználhatja a rendelkezésre bocsátottmódszertani segédanyagot.

- A szóbeli feleletet értékelve a jelölt tételépítkezését, alkotóképességét, komplex szemléletmódját kell elsősorban figyelembe venni, tekintettel arra, hogy a tételekben megjelölt ismeretanyag teljes kifejtésére a záróvizsgán nincsen lehetőség.

- Az eredmények vonatkozásában a bizottság tagjai együttesen döntenek, szavazategyenlőség esetén az elnök szavazata a meghatározó.

- Ha a záróvizsga bármelyik részosztályzata elégtelen, a záróvizsga egésze is elégtelennek minősül.

**2. A záróvizsga követelmények közzététele:**

A témaköröket legkésőbb a tanév rendjében meghatározott időpontig a Kar honlapján közzé kell tenni.

**3. Jelentkezés a záróvizsgára:**

A záróvizsgára írásban a Tanulmányi Hivatalnál vagy a Neptunon keresztül jelentkezhet az a hallgató, aki már megszerezte végbizonyítványát, vagy várhatóan legkésőbb a záróvizsga kezdetéig megszerzi azt. A “Tanév rendjében” meghatározott időpontig benyújtott jelentkezési laphoz mellékelni kell a záróvizsga előfeltételeinek meglétét igazoló dokumentumokat.

**4. A záróvizsga bizottság összetétele:**

A záróvizsga-bizottság tagjai

* az elnök (külső szakember is lehet)
* 2 fő szóbeli tételeket kérdező oktató
* a jegyző

**5. A záróvizsga értékelése, minősítése:**

A záróvizsga eredménye az alábbi érdemjegyekből a záróvizsga-bizottság által kialakított érdemjegy:

* a diplomadolgozat két (konzulens, opponens) érdemjegye és megvédésének érdemjegye – három érdemjegy.
* a szóbeli tétel kifejtése – egy érdemjegy.

A minősítés ötfokozatú:

**minősítés** **érdemjegy**

jeles 5

jó 4

közepes 3

elégséges 2

elégtelen 1

Ha a hallgató az adott záróvizsgát nem teljesítette (elégtelen érdemjegyet szerzett vagy a vizsgán nem jelent meg) a hallgatói jogviszonya megszűnését követően, a következő záróvizsga időszak záróvizsgájára a PTE TVSZ 61. § rendelkezései szerint jelentkezhet. A sikeres záróvizsga érdemjegyének javítására nincs lehetőség.

A záróvizsga eredményéül kapott osztályzatot a következők szerint állapítja meg a bizottság:

|  |  |
| --- | --- |
| A konzulensi bírálat érdemjegye | A négy részjegy egész számra kerekített számtani átlaga |
| Az opponensi bírálat érdemjegye |
| A diplomamunka védésének érdemjegye |
| Szóbeli vizsga érdemjegye |

**6. OKLEVÉL, OKLEVÉLMELLÉKLET**

A felsőfokú tanulmányok befejezését igazoló oklevél kiadásának előfeltétele a sikeres záróvizsga. Az oklevél kiadásának feltétele továbbá az előírt nyelvvizsga letétele kivéve, ha törvény másképp rendelkezik. Az oklevelet a nyelvvizsgát igazoló okirat bemutatásától számított harminc napon belül kell kiállítani és kiadni annak, aki sikeres záróvizsgát tett.

**6.1 Az oklevél minősítése:**

Az oklevél minősítésének kiszámítása:

|  |  |
| --- | --- |
| A hallgató mesterképzés során megszerzett érdemjegyeinek átlaga | A két részjegy számtani átlaga |
| A záróvizsga eredménye |

**átlag minősítés**

4,51-5,00 jeles

3,51-4,50 jó

2,51-3,50 közepes

2,00-2,50 elégséges

Szekszárd, 2019. május 15.

Dr. Nemeskéri Zsolt

intézetigazgató

**Záradék:**

**Ezen záróvizsga és oklevél útmutatót a Kari Tanács a 60/2019. (06.12.) sz. határozatával elfogadta**.